Il-progress fit-teknoloġija medika qed jagħmilha possibbli għal interventi b’aktar ħeffa u b’inqas gwaj f’każi ta’ ċertu tip ta’ kanċer li jinqabdu fi stadju bikri. Fl-Isptar Mater Dei bdiet tintuża proċedura għat-trattament ta’ xi forom ta’ kanċer meta jkunu għadhom fl-aktar stadju bikri tagħhom. Krew minn tvm.com.mt esklussivament segwa  proċedura li saret fit-teatri tal-operazzjonijiet tal-Isptar Mater Dei. Avvanzi li saru fit-teknoloġija u r-riċerka medika biddlu l-mod kif qed ikunu ttraċċati ċelloli kankrużi meta jkunu għadhom fil-fażijiet bikrija tagħhom. Dan wassal biex mis-sena l-oħra bdiet issir proċedura ġdida fl-Isptar Mater Dei li biha tumuri u kankri qed ikunu ttrattati b’aktar ħeffa u effiċjenza qabel ma jkunu laħqu nfirxu. Il-proċedura tikkonsisti f’sistema ta’ endoskopija avvanzata magħrufa bħala l-EMR u biha l-kanċer ikun identifikat b’aktar preċiżjoni biex imbagħad  jingħata t-trattament bil-laser fil-post fejn ikun lokalizzat. Il-kirurgu Etienne Joe Abela spjega li t-teknika kienet imtejba fuq proċedura simili li kienet tintuża għat-tneħħija tal-felul tal-musrana l-kbira. Il-kirurgu Abela spjega li l-proċedura qed twassal għall-inqas uġiegħ fl-iqsar ħin possibli. Spjega li qabel it-trattamenti kienu jirrikjedu li l-pazjenti jdumu tal-inqas għaxart ijiem l-isptar u l-operazzjonijiet kienu jikkawżaw feriti f’postijiet fejn il-pazjent ikun ġie operat. Qal li l-proċedura issa qed issir f’tebqa t’għajn u fuq bażi ta’ day care li tfisser inqas spejjeż loġistiċi għall-isptar. Din is-sena diġà saru 20 intervent bħal dawn fl-isptar Mater Dei li wasslu għat-tneħħija ta’ tumuri. Fil-maġġoranza tagħħom, kienu trattamenti għall-kanċer tal-musrana.